《朝天宫习仪和甘司空几山韵三首 其一》
明代·孙承恩

大礼展仙宫，瞻天咫尺东。衣冠明旭日，环佩散微风。

覆载功难报，黄虞道正隆。祗应勤颂祷，想见万方同。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。